Højesteret stadfæstede landsrettens frifindelse for konkurskarantæne
Ret: Højesteret (3. instans)
Faggruppe: Civilsag — Konkurskarantæne
Sagsemner: Konkurs og insolvens;

/

HØJESTERETS KENDELSE
afsagt mandag den 11. april 2022

Sag BS-33404/2021-HJR

Virksomhed under konkurs ved kurator, advokat Finn Jørgensen (advokat Klaus
Søborg Jørgensen)

mod

Indkærede

I tidligere instanser er truffet afgørelse af Skifteretten i Holbæk den 19. januar
2021 (BS-46744/2020) og af Østre Landsrets 8. afdeling den 22. marts 2021
(BS-4233/2021-OLR).

I påkendelsen har deltaget fem dommere: Poul Dahl Jensen, Hanne Schmidt,
Oliver Talevski, Anne Louise Bormann og Ole Hasselgaard.

Påstande
Virksomhed under konkurs ved kurator, advokat Finn Jørgensen, har nedlagt
påstand om, at Indkærede pålægges konkurskarantæne i 3 år.

Indkærede har ikke udtalt sig.

Supplerende sagsfremstilling
For Højesteret er fremlagt Skattestyrelsens bødeforelæg af 11. december 2018
og Indkæredes påtegning af 8. januar 2019 med accept af bøden, der er på
200.000 kr. og omfatter overtrædelse af skattekontrolloven og momsloven ved,
at Indkærede som indehaver af virksomheden afgav urigtige eller vildledende
op-lysninger om overskud og momstilsvar i 2013.



/

2

Anbringender
Virksomhed under konkurs ved kurator, advokat Finn Jørgensen, har
supplerende anført navnlig, at opgørelse og betaling af B-skat er en direkte
konse-kvens af virksomhedens drift og dermed af forretningsførelsen, når der
som her er tale om en personligt ejet enkeltmandsvirksomhed, sådan at ejeren
er enean-svarlig for såvel de personlige som virksomhedens skattemæssige
forhold.

Højesterets begrundelse og resultat
Sagen angår, om betingelserne for at pålægge Indkærede konkurskarantæne er
opfyldt.

Efter konkurslovens § 157, stk. 1, er det bl.a. en betingelse for konkurskaran-
tæne, at den pågældende senere end et år før fristdagen har deltaget i ledelsen af
skyldnerens virksomhed og på grund af groft uforsvarlig forretningsførelse er
uegnet til at deltage i ledelsen af en erhvervsvirksomhed.

Højesteret tiltræder, at reglerne om konkurskarantæne også finder anvendelse i
et tilfælde som det foreliggende, hvor Indkærede har drevet en personligt ejet
enkeltmandsvirksomhed og er erklæret personligt konkurs den 3. juni 2020.

Det fremgår af sagen, at Indkærede i det væsentlige løbende indberettede og
afregnede A-skat, arbejdsmarkedsbidrag og moms, og at der løbende skete bog-
føring og blev udarbejdet årsrapporter. I 2019, hvor virksomheden havde et
overskud på ca. 700.000 kr., hævede han i alt ca. 640.000 kr. til sig selv.

Indkærede skylder efter det oplyste et beløb på 1.182.512,82 kr. for manglende
betaling af B-skat i perioden fra 2016 til 2019. Kurator har anført, at denne
manglende betaling af B-skat indebærer, at betingelserne for at pålægge kon-
kurskarantæne er opfyldt.

Højesteret finder efter oplysningerne i sagen, at Indkæredes manglende beta-
ling af B-skat ikke kan henføres til hans ledelse af sin enkeltmandsvirksomhed
– i modsætning til f.eks. manglende afregning af A-skat eller moms. Højesteret
tiltræder herefter, at der hverken efter ordlyden af konkurslovens § 157 eller
forarbejderne hertil er grundlag for at anse det forhold, at han har oparbejdet en
betydelig personlig skattegæld, for en del af hans ”forretningsførelse” i virk-
somheden, jf. konkurslovens § 157, stk. 1.

Højesteret stadfæster derfor landsrettens kendelse.

THI BESTEMMES:

Landsrettens kendelse stadfæstes.



/

3

Statskassen skal betale sagens omkostninger for Højesteret.



/